"See on väga põhimõtteline muutus ja samm õiges suunas, millega riik annab igale inimesele tasuta võimaluse vähemalt kord aastas hambaarsti külastada," rõhutas riigikogu sotsiaalkomisjoni liige ja selle eelnõu komisjoni poolne ettekandja, sotsiaaldemokraat Helmen Kütt. Ta meenutas, et just sotside ettepanekuna sai hambaravi hüvitamise korra muutmise lubadus eelmise aasta kevadel kirja valitsuse tegevusprogrammi.
Eelnõu kohaselt taastatakse alates tuleva aasta 1. juulist hambaravihüvitis täiskasvanutele kuni 30 euro ulatuses aastas. Eakatele, rasedatele, alla üheaastaste laste emadele ja teistele hüvitist juba saavatele inimestele suureneb hambaravihüvitis kuni 85 euroni aastas. Lastele säilib tasuta ravi kuni 19. eluaastani.